ഐ.എന്.എസ് കല്പ്പേനി വിഴിഞ്ഞത്ത് വിഴിഞ്ഞം: നേവിയുടെ പടക്കപ്പലായ ഐ.എന്.എസ് കല്പ്പേനി വിഴിഞ്ഞത്തെത്തി. സ്വാതന്ത്ര്യത്തിന്റെ 75ാം വാര്ഷികസന്ദേശം ജനങ്ങളിലെത്തിക്കുന്നതിനും തീരസുരക്ഷയുടെ പ്രാധാന്യത്തെക്കുറിച്ച് മത്സ്യത്തൊഴിലാളികളെ ബോധവത്കരിക്കാനും ലക്ഷ്യമിട്ടുള്ള യാത്രയ്ക്കിടെയാണ് കല്പ്പേനി വിഴിഞ്ഞത്തും നങ്കൂരമിട്ടത്. ഇന്നലെ രാവിലെ 9ന് തുറമുഖത്തെ പഴയ വാര്ഫില് എത്തിച്ചേര്ന്ന കല്പ്പേനിയെ തീരസംരക്ഷണസേന, തുറമുഖ വകുപ്പ് അധികൃതര് സ്വീകരിച്ചു. ഉച്ചയോടെ നാവികസേനാ ലഫ്റ്റനന്റ് കമാന്ഡന്റ് രജിത് കുറുപ്പിന്റെ നേതൃത്വത്തില് മത്സ്യത്തൊഴിലാളികളുമായി ആശയവിനിമയം നടത്തി. കടലില് പോകുന്നവര് ജീവന്രക്ഷാ സംവിധാനങ്ങള് ഉപയോഗിക്കേണ്ടതിന്റെ ആവശ്യകത, കടല് സുരക്ഷയില് സുരക്ഷാസേനകളെ മത്സ്യത്തൊഴിലാളികള്ക്ക് എങ്ങനെ സഹായിക്കാന് കഴിയും തുടങ്ങിയ കാര്യങ്ങള് വിശദീകരിച്ചു. ഫിഷറീസ് ഓഫീസ് വളപ്പില് സംഘടിപ്പിച്ച മുഖാമുഖത്തില് നാവികസേനാ ഉദ്യോഗസ്ഥരെ കൂടാതെ പോര്ട്ട് ഓഫീസര് ക്യാപ്ടന് സോജോ ഗോര്ഡിയസ്, ഫിഷറീസ് ജോയിന്റ് ഡയറക്ടര് ശ്രീകണ്ഠന്, അസി. ഡയറക്ടര് ദിവ്യാറാണി, കോസ്റ്റല് സി.ഐ അനില് കുമാര്, നഗരസഭാ കൗണ്സിലര്മാരായ പനിയടിമ, നിസാമുദീന് തുടങ്ങിയവര് പങ്കെടുത്തു. കപ്പല് ഇന്ന് രാവിലെ തീരം വിടും.